**Ե Զ Ր Ա Կ Ա Ց ՈՒ Թ Յ ՈՒ Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ՍԻՆԳԱՊՈՒՐԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ ԵԿԱՄՈՒՏՆԵՐԻ ԿՐԿՆԱԿԻ ՀԱՐԿՈՒՄԸ ԲԱՑԱՌԵԼՈՒ ԵՎ ՀԱՐԿԵՐԻ ՎՃԱՐՈՒՄԻՑ ԽՈՒՍԱՓԵԼԸ ԿԱՆԽԵԼՈՒ ՄԱՍԻՆ ՀԱՄԱՁԱՅՆԱԳՐԻ ՍՏՈՐԱԳՐՄԱՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐԱԾ ԱՐՏԱՔԻՆ ՔԱՂԱՔԱԿԱՆՈՒԹՅԱՆԸ ԵՎ ՍՏԱՆՁՆԱԾ ՄԻՋԱԶԳԱՅԻՆ ՊԱՐՏԱՎՈՐՈՒԹՅՈՒՆՆԵՐԻՆ ԴՐԱ ՀԱՄԱՊԱՏԱՍԽԱՆՈՒԹՅԱՆ ՄԱՍԻՆ**

Հայաստանի Հանրապետության և Սինգապուրի Հանրապետության միջև հարաբերությունները դինամիկ զարգացման փուլում են։ 2019 թվականի հուլիսի 8-9-ը նախատեսվում է ՀՀ Վարչապետի պաշտոնական այց Սինգապուրի Հանրապետություն, որի ընթացքում նախատեսվում է ստորագրել մի շարք փաստաթղթեր:

Ս.թ. հունիսի 30-ից հուլիսի 4-ը հայկական պատվիրակության Սինգապուր կատարած այցի շրջանակներում սինգապուրյան կողմի հետ փոխհամաձայնեցվել է Հայաստանի Հանրապետության կառավարության և Սինգապուրի Հանրապետության կառավարության միջև եկամուտների կրկնակի հարկումը բացառելու և հարկերի վճարումից խուսափելը կանխելու մասին համաձայնագրի նախագիծը, որը նախնական պայմանավորվածության համաձայն պատրաստ է ստորագրման:

Հայաստանի Հանրապետության կառավարության և Սինգապուրի Հանրապետության կառավարության միջև եկամուտների կրկնակի հարկումը բացառելու և հարկերի վճարումից խուսափելը կանխելու մասին համաձայնագիրը կնպաստի երկու պետությունների միջև ապրանքաշրջանառության ընդլայնմանը, գործարար և առևտրային հարաբերությունների զարգացմանը:

Պետություններ միջև կնքվող եկամուտների կրկնակի հարկումը բացառելու մասին համաձայնագրերը հանդիսանում են ընդհանուր հարկային համաձայնագրեր, որոնք որպես կանոն, ընդգրկում են հարկման ոլորտում պայմանավորվող պետությունների համագործակցությանը վերաբերող բոլոր հարցերը: Այդօրինակ համաձայնագրերը ապահովում են եկամուտների կրկնակի հարկման բացառումը, մեղմացնում համաձայնագրի կողմ հանդիսացող պետությունների հարկային բեռը:

Ելնելով վերոգրյալից և առաջնորդվելով «Միջազգային պայմանագրերի մասին» օրենքի 5-րդ հոդվածի դրույթներով՝ ՀՀ արտաքին գործերի նախարարությունը նպատակահարմար է գտնում Հայաստանի Հանրապետության կառավարության և Սինգապուրի Հանրապետության կառավարության միջև եկամուտների կրկնակի հարկումը բացառելու և հարկերի վճարումից խուսափելը կանխելու մասին համաձայնագրի ստորագրումը:

**ՀՀ ԱՐՏԱՔԻՆ ԳՈՐԾԵՐԻ**

**ՆԱԽԱՐԱՐԻ ՏԵՂԱԿԱԼ**

**ԱՎԵՏ ԱԴՈՆՑ**